Source: https://www.socpoist.sk/2127-menu/55419s?prm2=29289&sword=&insurance_kind=0&target_group=0&life_sit=0&kriterium=all&page=34
Timestamp: 2019-09-16 05:12:36+00:00

Document:
20.11.2009 | Úrazové poistenie	| Dôchodca
Ako je to s vyplácaním úrazovej renty po vzniku nároku na starobný dôchodok, ktorá bola od 1. januára 2004 transformovaná z náhrady za stratu na zárobku po skončení pracovnej neschopnosti a ako je to s jej vyplácaním úrazovej renty, ak na ňu vznikol nárok podľa § 88 zákona č. 461/2003 Z. z. o sociálnom poistení v znení neskorších predpisov? Dokedy bude úrazová renta vyplácaná?
Právna úprava, podľa ktorej sa náhrada za stratu na zárobku pri pracovnom úraze a pri chorobe z povolania vypláca maximálne do dosiahnutia veku 65 rokov postihnutého zamestnanca je platná od 1. januára 1989, keď bol § 195 zákona č. 65/1965 Zb. Zákonník práce doplnený zákonom č. 188/1988 Zb. o nový odsek 5, podľa ktorého náhrada za stratu na zárobku priznaná podľa tohto ustanovenia prislúcha zamestnancovi najdlhšie do konca kalendárneho mesiaca, v ktorom dovŕšil 65 rokov veku. Podľa článku II bod 7. zákona č. 188/1988 Zb. sa tento vekový limit vzťahoval na tých postihnutých, ktorí dovŕšia vek 65 rokov po 31. decembri 1988. Na tých, ktorí dosiahli vek 65 rokov do konca roka 1988, sa vekový limit nevzťahuje a ak sa nevyužili dôvod na uplatnenie podstatnej zmeny pomerov podľa § 202 zákona č. 65/1965 Zb. Zákonník práce účinného do 31. marca 2001 alebo § 209 zákona č. 311/2001 Z. z. Zákonník práce účinného od 1. apríla 2002, náhrada za stratu na zárobku sa vypláca bez zreteľa na tento vek.
Nárok na náhradu za stratu na zárobku po skončení pracovnej neschopnosti, ktorý vznikol za účinnosti nového Zákonníka práce - zákon č. 311/2001 Z. z. účinného od 1. apríla 2002, už nie je limitovaný dosiahnutím určitého veku. Ak sa však podstatne zmenia pomery poškodeného, ktoré boli rozhodujúce pre určenie náhrady škody, môže sa poškodený alebo zamestnávateľ zodpovedný za škodu domáhať zmeny v úprave svojich práv alebo povinností (§ 209 Zákonníka práce). Za takúto podstatnú zmenu pomerov treba považovať podľa rozhodnutia Najvyššieho súdu SR č. 44/2002 Zbierky stanovísk Najvyššieho súdu a rozhodnutí súdov SR priznanie starobného dôchodku na žiadosť poškodeného, pretože zdrojom jeho príjmu už nie je mzda, resp. jej náhrada, ale dôchodok. Náhradou za stratu na zárobku po skončení pracovnej neschopnosti alebo po priznaní invalidity sa totiž vyrovnávala strata na zárobku ak sa zamestnancovi znížil príjem (zárobok) preto, že nemohol vykonávať doterajšiu prácu z dôvodu poškodenia zdravia pracovným úrazom alebo chorobou z povolania.
Aj keď nový Zákonník práce - zákon č. 311/2001 Z. z. neobmedzuje nároky na náhradu za stratu na zárobku po skončení pracovnej neschopnosti vzniknuté od 1. apríla 2002 dosiahnutím určitého veku, v § 251 ods. 1 ustanovuje, že nároky vzniknuté pred 1. aprílom 2002 sa posudzujú podľa doterajších predpisov, to znamená podľa Zákonníka práce - zákona č. 65/1965 Zb. v znení neskorších predpisov.
Podobné ustanovenie je aj v zákone č. 461/2003 Z. z. o sociálnom poistení (ďalej len „zákon“). Podľa § 260 tohto zákona plnenia z nárokov na náhradu škody spôsobenej pracovným úrazom alebo chorobou z povolania, priznané podľa predpisov účinných pred 1. januárom 2004 sa síce od 1. januára 2004 považujú za dávky podľa zákona, ale “ak nárok na výplatu týchto plnení trvá aj po 31. decembri 2003, vyplácajú sa za podmienok ustanovených predpismi účinnými do 31. decembra 2003, ak tento zákon neustanovuje inak“. Táto náhrada za stratu na zárobku sa od 1. januára 2004 považuje podľa § 272 ods. 3 zákona za úrazovú rentu a vypláca sa v sume, v akej patrila do 31. decembra 2003. Podmienky nároku sa posudzujú stále podľa predpisov účinných do 31. decembra 2003, t.j. podľa Zákonníka práce. Jednou z týchto podmienok je aj ohraničenie existencie nároku vzniknutého pred 1. aprílom 2002 dosiahnutím veku 65 rokov, ak tento vek dosiahne poškodený po 1. januári 1989. Tým poberateľom úrazovej renty, na ktorých sa toto ustanovenie vzťahuje, sa bude úrazová renta poskytovať len do dosiahnutia veku 65 rokov, ak nedôjde v budúcnosti k legislatívnym úpravám súvisiacich ustanovení v zákone.
Od 1. augusta 2006 nadobudol účinnosť zákon č. 310/2006 Z. z., ktorým sa mení a dopĺňa zákon v znení neskorších predpisov (ďalej len „zákon o sociálnom poistení“). Podľa § 293o ods. 1 tejto právnej úpravy zákona o sociálnom poistení, ak nárok na výplatu úrazovej renty, na ktorú bola prekvalifikovaná náhrada za stratu na zárobku podľa § 272 ods. 3 zákona o sociálnom poistení, trvá k 31. júlu 2006, úrazová renta sa vypláca po tomto dni aj po priznaní starobného dôchodku, predčasného starobného dôchodku alebo po dovŕšení 65 rokov veku poberateľa, a to vo výške 50 % sumy úrazovej renty vyplácanej ku dňu priznania starobného dôchodku, predčasného starobného dôchodku alebo ku dňu dovŕšenia 65 rokov veku poberateľa.
S účinnosťou od 1. januára 2009 sa v súvislosti s prijatím novej právnej úpravy zákona o sociálnom poistení (zákon č. 449/2008 Z. z.) vykonali zmeny súvisiace s § 293o ods. 1 zákona o sociálnom poistení, a to prijatím nového § 293ay zákona o sociálnom poistení. Podľa tohto ustanovenia úrazová renta podľa § 293o ods. 1, ktorá sa vypláca k 31. decembru 2008, sa od splátky splatnej po 31. decembri 2008 vypláca vo výške dvojnásobku sumy, ktorá sa vyplácala k 31. decembru 2008. To platí aj vtedy, ak o úrazovej rente podľa prvej vety sa rozhodne po 31. decembri 2008 za obdobie pred 1. januárom 2009.
Nadväzne na uvedené, ak je poškodenému poskytovaná úrazová renta prekvalifikovaná z náhrady za stratu na zárobku podľa § 272 ods. 3 zákona o sociálnom poistení, znamená to, že doživotne, aj po priznaní starobného dôchodku, predčasného starobného dôchodku alebo po dovŕšení 65 rokov veku, bude úrazová renta, ktorá mu bola vyplácaná ku dňu priznania tohto dôchodku alebo ku dňu dovŕšenia 65 rokov veku, po tomto dni vyplácaná v sume podľa § 293ay zákona o sociálnom poistení, t. j. vo výške 100 % sumy úrazovej renty. Táto suma úrazovej renty bude každý rok zvyšovaná (valorizovaná) podľa zákona.
Pokiaľ bola poškodenému úrazová renta priznaná rozhodnutím Sociálnej poisťovne v období od 1. januára 2004 podľa § 88 zákona o sociálnom poistení, potom podľa ustanovenia § 89a zákona o sociálnom poistení účinného od 1. augusta 2006, nárok na úrazovú rentu poberateľa úrazovej renty priznanej podľa § 88 zákona o sociálnom poistení (ďalej len „poberateľ“) zaniká dňom dovŕšenia dôchodkového veku alebo dňom priznania predčasného starobného dôchodku. Sumy úrazovej renty, ktoré boli poberateľovi od vzniku nároku do dovŕšenia dôchodkového veku alebo do priznania predčasného starobného dôchodku vyplatené sú vymeriavacím základom v sume 1,25-násobku vyplatenej úrazovej renty, z ktorého mu Sociálna poisťovňa odvádza poistné (18%, ak nebol účastníkom starobného dôchodkového sporenia podľa zákona č. 43/2004 Z. z. v znení neskorších predpisov) na starobné poistenie zo základného fondu úrazového poistenia, čo by sa mu malo prejaviť v sume starobného dôchodku, priznaného na základe jeho žiadosti.

References: § 88
 § 195
 § 202
 § 209
 § 251
 § 260
 § 272
 § 293
 § 272
 § 293
 § 293
 § 293
 § 272
 § 293
 § 88
 § 89
 § 88